钦定古今图书集成/明伦汇编/官常典/第541卷 > 殷尚质
## 钦定古今图书集成/明伦汇编/官常典/第541卷 > 殷尚质

按《明外史》本传：“尚质，天津卫人。嘉靖十四年，袭指挥
佥事，掌卫事，以勤能数被荐，进都指挥佥事，历太原、
大同参将。三十二年，督军解巡抚侯钺围，擢辽东副
总兵，就进署都督佥事，充总兵官。三十五年十月，打
来孙以十馀万骑入广宁，尚质率游击阎懋官等御
之塔儿山。寇先突懋官营，不为动，乃驰攻尚质，尚质”
殊死战，力屈死之。懋官驰救，亦战死。懋官，定辽左卫
人。父参将振先阵亡，懋官继之，世济“忠义。”事闻，诏赠
尚质少保、左都督，谥“忠愍”，懋官都督同知，皆荫子立
祠。后三年而贾冕，又三年而黑春，皆死事辽阳。冕初
嗣广宁卫指挥，寻举武会试，进署都指挥佥事，为中
路游击将军。三十八年冬，寇犯辽阳，南抵海州，冕督
军往御，死焉。赠都督佥事，谥“忠壮。”有司为立祠。春，其
先建州人，世官广宁卫指挥使。春承荫，以功进署都
指挥佥事，历辽阳副总兵。四十一年五月，王杲导寇
分入，春帅游击徐维忠等御之。身自搏战，杀数十人，
敌弃资仗遁。帝大喜，进春三秩。顷之，寇掠汤站堡，春
逆击，乘胜逐之，陷伏中。寇知其骁将，围之数重。春与
把总田耕等力战二昼夜，援师不至，死之。赠都督同
知，谥与冕同。他恤典如故事。耕亦被恤。春子云龙，至
副总兵。